CELEX: 52017PC0073
Language: sl
Date: 2017-02-13
Title: Predlog SKLEP SVETA o določitvi stališča, ki ga je treba v imenu Evropske unije v okviru Konference pogodbenic sprejeti v zvezi s spremembami Priloge III k Rotterdamski konvenciji

EVROPSKA KOMISIJA
            Bruselj, 13.2.2017
            COM(2017) 73 final
            2017/0027(NLE)
            Predlog
            SKLEP SVETA
            o določitvi stališča, ki ga je treba v imenu Evropske unije v okviru Konference pogodbenic sprejeti v zvezi s spremembami Priloge III k Rotterdamski konvenciji
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               Pod vodstvom Organizacije Združenih narodov za prehrano in kmetijstvo (FAO) ter Programa Združenih narodov za okolje (UNEP) so se marca 1998 končala pogajanja glede Konvencije o uporabi postopka soglasja po predhodnem obveščanju za nekatere nevarne kemikalije in pesticide v mednarodni trgovini.
            
            
               Konvencijo je bilo prvič mogoče podpisati na ministrski diplomatski konferenci septembra 1998 v Rotterdamu. Skupnost jo je podpisala 11. septembra 1998. Rotterdamska konvencija pomeni velik korak naprej v mednarodni regulaciji nekaterih nevarnih kemikalij, vključno s pesticidi. Njen cilj je krepiti deljeno odgovornost in sodelovanje med pogodbenicami v mednarodni trgovini s takšnimi kemikalijami, da se zavarujeta zdravje ljudi in okolje pred možno škodo, ter prispevati k njihovi okolju primerni uporabi. 
            
            
               Unija Konvencijo izvaja z Uredbo (EU) št. 649/2012 Evropskega parlamenta in Sveta
                  1
               . Svet je s Sklepom 2006/730/ES z dne 25. septembra 2006
                  2
                sklenil, da v imenu Evropske skupnosti Konvencijo odobri.
            
            
               Konvencija je začela veljati 24. februarja 2004. Osmo zasedanje Konference pogodbenic (COP8) bo potekalo v Ženevi od 24. aprila do 5. maja 2017. Unija in njenih 27 držav članic so pogodbenice Konvencije.
            
            
               Na podlagi priporočil odbora za pregled kemikalij, ki je pomožni organ Konference pogodbenic, naj bi slednja sprejela sklep o vključitvi dodatnih kemikalij v postopek soglasja po predhodnem obveščanju, tako da se jih doda v Prilogo III h Konvenciji. Za kemikalije, ki jih je CRC predlagal za vključitev v Prilogo III, je bilo ugotovljeno, da izpolnjujejo merila iz Priloge II h Konvenciji.
            
            
               Za kemikalije, ki jih je odbor za pregled kemikalij predlagal za vključitev v Prilogo III k Rotterdamski konvenciji, in sicer karbofuran, karbosuflan, krizotilni azbest, kratkoverižni klorirani parafini, vse tributilkositrove spojine, triklorfon, fention (formulacije z zelo majhnim volumnom (ULV) s koncentracijo aktivne snovi 640 g/L ali več) in tekoče formulacije (koncentrat za emulzijo in topni koncentrat), ki vsebujejo parakvat diklorid v koncentraciji 276 g/L ali več, kar ustreza koncentraciji parakvat iona 200 g/L ali več, že veljajo omejitve pri izvozu v skladu z zakonodajo Unije, ki so podobne tistim iz Konvencije. Komisija zato predlaga, da Svet sprejme sklep, s katerim v imenu Unije podpira spremembe Priloge III h Konvenciji na COP8.
            
            
               2.PRAVNA PODLAGA, SUBSIDIARNOST IN SORAZMERNOST
            
            
               
                  Postopkovna pravna podlaga za predlagani sklep Sveta je člen 218(9) PDEU, ki je ustrezna podlaga za akt o opredelitvi stališča EU v „organu, ustanovljenem z mednarodnim sporazumom“ (kot je Konferenca pogodbenic Rotterdamske konvencije), kadar ta organ sprejema akte s pravnim učinkom.
               
               
                  Vsebinska pravna podlaga sta člen 207 in člen 192(1) PDEU, glede na to, da so ukrepi, dogovorjeni v okviru Rotterdamske konvencije, ki sicer zasledujejo okoljski cilj, večinoma trgovinski.
               
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               
                  Predlog sklepa Sveta o določitvi stališča, ki ga je treba sprejeti v imenu Evropske unije glede predlogov za spremembe Rotterdamske konvencije, ne uvaja novih pravno zavezujočih zahtev. Za vse kemikalije, ki so predlagane za uvrstitev v Konvencijo, že veljajo omejitve pri izvozu v skladu z zakonodajo Unije, ki so podobne tistim v okviru Konvencije.
               
            
            
               4.PRORAČUNSKE POSLEDICE
            
            
               
                  Kot pogodbenica mora EU zagotoviti letni prispevek v skrbniški sklad Rotterdamske konvencije. Ta prispevek se bo spreminjal glede na izide razprav na osmem zasedanju Konference pogodbenic o proračunu za obdobje 2018–2019. Letni prispevek EU za leto 2016 je znašal 58 000 EUR in je bil pokrit z razpoložljivimi finančnimi sredstvi.
               
            
            
               5.DRUGI ELEMENTI
            
            
               
                  Predlog ne pomeni nobenih novih obveznosti spremljanja oziroma poročanja. Po prenosu seznamov, sprejetih v okviru Konvencije v pravu Unije, bosta izvajanje in poročanje zagotovljena v skladu z obstoječimi dogovori v skladu z Uredbo (EU) št. 649/2012.
               
            
            
               2017/0027 (NLE)
            
            
               Predlog
            
         
         
            
               SKLEP SVETA
            
            
               o določitvi stališča, ki ga je treba v imenu Evropske unije v okviru Konference pogodbenic sprejeti v zvezi s spremembami Priloge III k Rotterdamski konvenciji
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije ter zlasti člena 192(1) in člena 207(3) v povezavi s členom 218(9) Pogodbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Evropska unija je ratificirala Rotterdamsko konvencijo o postopku soglasja po predhodnem obveščanju za določene nevarne kemikalije in pesticide v mednarodni trgovini (v nadaljnjem besedilu: Rotterdamska konvencija)
                  3
               , ki je začela veljati 24. februarja 2004.
            
            
               (2)Rotterdamska konvencija se v Uniji izvaja v okviru Uredbe (EU) št. 649/2012 Evropskega parlamenta in Sveta
                  4
               .
            
            
               (3)Pričakuje se, da bo Konferenca pogodbenic v skladu s členom 7 Rotterdamske konvencije sprejela sklep o vključitvi dodatnih kemikalij v Prilogo III h Konvenciji na priporočilo odbora za pregled kemikalij.
            
            
               (4)Unija bi morala določiti stališče, ki ga bo zavzela v okviru Konference pogodbenic v zvezi z vključitvijo dodatnih kemikalij v Prilogo III.
            
            
               (5)Da se državam uvoznicam zagotovi varstvo, ki ga zagotavlja Rotterdamska konvencija, je potrebno in ustrezno podpreti priporočilo odbora za pregled kemikalij glede vključitve v Prilogo III k Rotterdamski konvenciji karbofurana, karbosuflana, krizotilnega azbesta, kratkoverižnih kloriranih parafinov, vseh tributilkositrovih spojin, triklorfona, fentiona (formulacije z zelo majhnim volumnom (ULV) s koncentracijo aktivne snovi 640 g/L ali več) in tekočih formulacij (koncentrat za emulzijo in topni koncentrat), ki vsebujejo parakvat diklorid v koncentraciji 276 g/L ali več, kar ustreza koncentraciji parakvat iona 200 g/L ali več. V Uniji so te snovi že prepovedane ali pa je njihova uporaba strogo omejena, zato za njih veljajo strožje izvozne zahteve od zahtev Rotterdamske konvencije.
            
            
               (6)Pričakuje se, da bodo na osmem zasedanju Konference pogodbenic Rotterdamske konvencije sprejeti sklepi o predlaganih spremembah Priloge III. Unija bi morala navedene spremembe podpreti.
            
            
               (7)Stališče Unije v okviru Konference pogodbenic bi zato moralo temeljiti na tem sklepu –
            
            
               SPREJEL NASLEDNJI SKLEP: 
            
            
               Člen 1
            
            
               1. Stališče, ki ga sprejme Evropska unija na osmem zasedanju Konference pogodbenic Rotterdamske konvencije je, da Unija podpre sprejetje sprememb Priloge III k Rotterdamski konvenciji o postopku soglasja po predhodnem obveščanju za določene nevarne kemikalije in pesticide v mednarodni trgovini glede vključitve karbofurana, karbosuflana, krizotilnega azbesta, kratkoverižnih kloriranih parafinov, vseh tributilkositrovih spojin, triklorfona, fentiona (pripravki z zelo majhnim volumnom (ULV) z aktivno snovjo 640 g/L ali več) in tekočih pripravkov (emulzivni koncentrat in topni koncentrat), ki vsebujejo parakvat diklorid 276 g/L ali več, kar ustreza parakvat ionu 200 g/L ali več.
            
            
               2. O manjših spremembah tega stališča se lahko dogovorijo predstavniki Unije v luči razvoja dogodkov na osmem zasedanju Konference pogodbenic Rotterdamske konvencije brez nadaljnjega sklepa Sveta. 
            
            
               Člen 2
            
            
               Ta sklep začne veljati na dan sprejetja.
            
            
               V Bruslju,
            
         
         
            
               
                     Za Svet
               
               
                     Predsednik
               
            
         
         
            
                  
                     (1)
                  Uredba (EU) št. 649/2012 Evropskega parlamenta in Sveta z dne 4. julija 2012 o izvozu in uvozu nevarnih kemikalij (UL L 201, 27.7.2012, str. 60).
               
               
                  
                     (2)
                  Sklep Sveta 2006/730/ES z dne 25. septembra 2006 o sklenitvi Rotterdamske konvencije o postopku soglasja po predhodnem obveščanju za določene nevarne kemikalije in pesticide v mednarodni trgovini v imenu Skupnosti (UL L 299, 28.10.2006, str. 23).
               
               
                  
                     (3)
                  Sklep Sveta 2006/730/ES z dne 25. septembra 2006 o sklenitvi Rotterdamske konvencije o postopku soglasja po predhodnem obveščanju za določene nevarne kemikalije in pesticide v mednarodni trgovini v imenu Skupnosti (UL L 299, 28.10.2006, str. 23).
               
               
                  
                     (4)
                  Uredba (EU) št. 649/2012 Evropskega parlamenta in Sveta z dne 4. julija 2012 o izvozu in uvozu nevarnih kemikalij (UL L 201, 27.7.2012, str. 60).